O cantitate de 22.720 kilograme deşeuri din hârtie pe care un cetăţean, în vârstă de 47 de ani, din Bosnia Herţegovina, o transporta cu un autocamion de la o societate din Bulgaria pentru o societate din Slovenia a fost oprită la Punctul de Trecere a Frontierei (PTF) Giurgiu pentru că transportul nu îndeplinea condiţiile de transfer transfrontalier, potrivit Agerpres.
"În Punctul de Trecere a Frontierei Giurgiu s-a prezentat pe sensul de intrare în ţară un cetăţean din Bosnia Herţegovina, în vârstă de 47 de ani, aflat la volanul unui autocamion, care transporta deşeuri din hârtie, de la o societate din Bulgaria pentru o societate din Slovenia. Existând suspiciuni cu privire la legalitatea acestui transport, poliţiştii de frontieră giurgiuveni au solicitat sprijin autorizat reprezentanţilor Gărzii Naţionale de Mediu - Comisariatul Judeţean Giurgiu. Astfel, în cadrul verificărilor, a fost stabilit faptul că în ansamblul rutier se află cantitatea totală de 22.720 kilograme deşeuri din hârtie, iar în urma verificărilor documentelor de însoţire autorităţile au constatat că transportul nu îndeplinea condiţiile de intrare în ţară", se arată într-un comunicat de presă, transmis luni de Inspectoratul Teritorial al Poliţiei de Frontieră (ITPF) Giurgiu.
În această situaţie, autorităţile nu au permis accesul mijlocului de transport pe teritoriul României.